Baltimorë: Kthehet normaliteti
Përplasje të vogla ndërsa policia zbaton ndalim-qarkullimin gjatë natës
Të mërkurën u duk sikur në Baltimorë u kthye normaliteti i jetës: shkollat u rihapën dhe autoritetet deklaruan se gjendja në qytet është e sigurtë, dy ditë pas zhvillimit të protestave, që shpesh u shoqëruan edhe me plaçkitje. Punonjësit u kthyen në punë dhe Orkestra Simfonike e Baltimorës dha një koncert falas në mesditë në qiell të hapur, nën ndiçimin e rrezeve të diellit. Dy ekipe bejsbolli, “Orioles” i qytetit dhe “White Sox” i Çikagos, u përgatitën të zhvillojnë një ndeshje të planifikuar për pasdite, por pa tifozë në stadium, ngaqë zyrtarët vazhduan të marrin masa paraprake në rastin e ndonjë trazire tjetër. Guvernatori i Merilendit, Larry Hogan, tha "qyteti nuk është i sigurtë". Ai shtoi se gjendja e ndalim-qarkullimit e vendosur gjatë natës i ka qetësuar tensionet pas trazirave të së hënës, protestave, plaçkitjeve dhe zjarrit të vënë në lagjet e varfëra të qytetit, por ai nuk parashikoi se kur do të hiqet plotësisht gjendja e ndalim-qarkullimit. Policia e qytetit raportoi se “Baltimora është e qëndrueshme”. Vetëm 10 persona u arrestuan gjatë natës së parë të ndalim-qarkullimit prej 7 orësh, kur trupat e Gardës Kombëtare i shpërndanë protestuesit, edhe pse disa prej tyre i qëlluan me shishe. Banorët e qytetit dolën nëpër rrugë të hënën dhe të marten, për të protestuar lidhur me vdekjen e 25 vjeçarit afrikano-amerikan Freddie Gray ndërsa ishte i ndaluar nga policia. Tensionet gjatë natës mes policisë dhe protestuesve u shfaqën për pak kohë në këtë lagje të Baltimorës të martën. Një grup i vogël protestuesish nuk iu bindën ndalim-qarkullimit pas orës 10 të mbrëmjes, dhe qëlluan policinë me shishe dhe sende të tjera. Një orë pasi filloi ndalim qarkullimi në rrugët e qytetit nuk kishte më protestues. Gjatë gjithë ditës në qytetet pati protesta të shumta paqësore. Në të njëjtën lagje ku grabitësit të hënën në mbrëmje i vunë zjarrin një farmacie, ishte të martën skenë e demonstratave paqësore. Organizatorët dhe banorët thanë se kërkojnë të tregojnë një anë tjetër të Baltimorës, ndryshe nga ajo e shkatërrimeve që ndodhën një ditë më parë. Përveç farmacisë së djegur, një zjarr masiv që filloi të njëjtën natë të protestave është ende nën hetim. "Hera e fundit që kam ndjerë këtë erë ishte në vitin 1968. Isha fëmijë. Dhe vjen e njëjta erë, erë e dhimbjes dhe e vuajtjes. Ajo ta copton zemrën. Të shohësh këtë ndërtesë, apo mbarë qytetin, sheh dhimbje; sheh vuajtje; sheh thirrje për ndihmë", thotë një banor. Grumbullimet pritet të vazhdojnë ndërsa banorët presin publikimin nga policia e Baltimorës të premten të informacioneve më të hollësishme rreth vdekjes së Freddie Gray-t. Ndalim qarkullimi do të vazhdojë deri javën e ardhshme.